คปภ.ชงใบอนุญาตประกันใหม่ดึงลงทุน
ประกันไทยเนื้อหอมต่างชาติสนลงทุนเพิ่ม คปภ.ชงผลดี-ผลเสียให้คลังพิจารณา
19 ก.ย. 2559

ประกันไทยเนื้อหอมต่างชาติสนลงทุนเพิ่ม คปภ.ชงผลดี-ผลเสียให้คลังพิจารณา
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ภาคธุรกิจประกันภัยจากจีน สหรัฐอเมริกา และญี่ปุ่น แสดงความสนใจลงทุนธุรกิจใหม่ในไทย เนื่องจากเห็นทิศทางเศรษฐกิจและธุรกิจประกันภัยของไทยยังมีโอกาสเติบโตได้อีกมาก
“คปภ.จะรวมรวบข้อมูลความต้องการทั้งหมดของนักลงทุนที่สนใจ รวมถึงการทำบทวิเคราะห์ผลดีผลเสีย ไปให้กระทรวงการคลังพิจารณาว่าจะมีนโยบายอย่างไร หากจะมีผู้ประกอบการธุรกิจประกันภัยรายใหม่เข้ามาในไทย” นายสุทธิพล กล่าว
ทั้งนี้ บริษัทประกันจากญี่ปุ่นที่บางส่วนลงทุนในไทยอยู่แล้ว ต้องการเพิ่มทุนและเพิ่มสัดส่วนผู้ถือหุ้นมากกว่า 49% สอดคล้องกับสิ่งที่ คปภ.ดำเนินการอยู่ ในการร่างเกณฑ์ให้ต่างชาติถือหุ้นในบริษัทประกันไทยเกิน 49% บนเงื่อนไข ต้องสร้างความแข็งแกร่งให้บริษัทไม่มีปัญหาฐานะการเงินหรือการดำเนินธุรกิจ ซึ่งเป็นอำนาจ รมว.คลังอนุมัติ
ที่ผ่านมา คปภ.เตรียมพร้อมการเปิดเสรีธุรกิจประกันภัย โดยได้แก้ไขกฎระเบียบเพื่ออำนวยความสะดวกให้บริษัทประกันไทยลงทุนต่างประเทศมากขึ้น โดยเฉพาะในกลุ่มซีแอลเอ็มวี (กัมพูชา ลาว เมียนมา เวียดนาม) ส่วนบริษัทไทยต้องปรับตัวรองรับภัยและเทคโนโลยีใหม่ พร้อมมุ่งเน้นดูแลการคุ้มครองผู้บริโภค